11.

Articolul 23 se înlocuiește cu următorul text: „Articolul 23 Acordurile de navlosire (1) În sensul prezentului articol, «partea contractantă navlositoare» se referă la partea contractantă care are o repartizare, astfel cum este indicată în anexa I.A și anexa I.B la MCE, sau la statul membru care are o repartizare a posibilităților de pescuit, iar «partea contractantă care este statul de pavilion» se referă la partea contractantă sau la statul membru în care este înregistrată nava navlosită. (2) Repartizarea posibilităților de pescuit ale unei părți contractante navlositoare poate fi exploatată integral sau parțial utilizând o navă autorizată navlosită (denumită în continuare «navă navlosită») care arborează pavilionul unei alte părți contractante, sub rezerva următoarelor condiții: (a) partea contractantă care este statul membru de pavilion a consimțit în scris la acordul de navlosire; (b) acordul de navlosire se limitează la o navă de pescuit per parte contractantă care este statul de pavilion în orice an calendaristic; (c) durata operațiunilor de pescuit din cadrul acordului de navlosire nu depășește șase luni cumulate în orice an calendaristic; și (d) nava navlosită nu este o navă identificată anterior ca fiind implicată în pescuitul INN. (3) Toate capturile și capturile accidentale ale navei navlosite în conformitate cu acordul de navlosire sunt atribuite părții contractante navlositoare. (4) Partea contractantă care este statul de pavilion nu autorizează nava navlosită, atunci când desfășoară operațiuni de pescuit în temeiul acordului de navlosire, să pescuiască orice parte din repartizările părții contractante care este statul de pavilion sau să pescuiască în temeiul unui alt acord de navlosire în același timp. (5) Nu se poate efectua nicio transbordare în larg în lipsa autorizației prealabile a părții contractante navlositoare, care se asigură că transbordarea are loc sub supravegherea unui observator aflat la bord. (6) Partea contractantă care este statul de pavilion notifică în scris secretarului executiv al NAFO, înainte de începutul acordului de navlosire, consimțământul său cu privire la acordul de navlosire și furnizează navei navlosite o copie a notificării emise de secretarul executiv al NAFO, cu detaliile privind navlosirea. (6a) În cazul în care nava navlosită este o navă de pescuit a Uniunii, statul membru de pavilion notifică în scris Comisiei acest lucru înainte de începutul acordului de navlosire. În cazul în care Comisia consideră că sunt îndeplinite condițiile relevante stabilite în MCE, ea îi notifică secretarului executiv al NAFO consimțământul cu privire la acordul de navlosire. (6b) Înainte de data la care acordul de navlosire intră în vigoare, partea contractantă navlositoare furnizează următoarele informații, în scris, secretarului executiv al NAFO și navei navlosite, care păstrează mereu la bord o copie: (a) denumirea, înregistrarea în statul de pavilion, numărul IMO și statul de pavilion al navei; (b) denumirea (denumirile) și statul (statele) de pavilion anterioare ale navei, dacă există; (c) numele și adresa proprietarului (proprietarilor) și ale operatorilor navei; (d) o copie a acordului de navlosire și a oricărei autorizații sau licențe de pescuit emise de către partea contractantă navlositoare pentru nava navlosită; și (e) repartizarea alocată navei. (6c) În cazul în care partea contractantă navlositoare este Uniunea, statul membru navlositor notifică Comisiei informațiile menționate la alineatul (6b) înainte de intrarea în vigoare a acordului de navlosire. În cazul în care Comisia consideră că sunt îndeplinite condițiile relevante stabilite în MCE, ea transmite informațiile secretarului executiv al NAFO. (7) În cazul în care nava navlosită este o navă de pescuit a Uniunii, statul membru de pavilion informează Comisia imediat după apariția oricăruia dintre următoarele evenimente: (a) începutul operațiunilor de pescuit în temeiul acordului de navlosire; (b) suspendarea operațiunilor de pescuit în temeiul acordului de navlosire; (c) reluarea operațiunilor de pescuit în temeiul unui acord de navlosire care a fost suspendat; (d) sfârșitul operațiunilor de pescuit în temeiul acordului de navlosire. (8) Partea contractantă care este statul de pavilion trebuie să păstreze evidențe separate ale datelor privind capturile și capturile accidentale realizate prin operațiunile de pescuit în conformitate cu fiecare acord de navlosire a unei nave care arborează pavilionul său și să le raporteze Comisiei, care le transmite părții contractante navlositoare și secretarului executiv al NAFO.”